የአማራ ሕዝብ ጥያቄዎች በውሕድ ፓርቲው እንደሚመለሱ የአዴፓ የማዕከላዊ ኮሚቴ አባላት ገለጹ፡፡
ውሕደቱን አስመልክቶ ከአማራ ብዙኃን መገናኛ ድርጅት ጋር ቆይታ ያደረጉ የአማራ ዴሞክራሲያዊ ፓርቲ (አዴፓ) የአስቸኳይ ጉባዔ ተሳታፊዎች ለረጅም ጊዜ ትግል ሲደረግበት የነበረው የውሕደቱ ጉዳይ በሙሉ ድምጽ መጽደቁ ጥሩ ውጤት መሆኑን ተናግረዋል፡፡የኢሕአዴግ ሥራ አስፈጻሚ አባል ወይዘሮ ዳግማዊት ሞገስ የአዴፓ መተዳደሪያ ደንብ በሚፈቅደው መሠረት አስቸኳይ ጉባዔ መጠራቱን እና በፓርቲው የውሕደት ሐሳብ ላይ ተወያይቶ በሙሉ ድምጽ ማጽደቁን ተናግረዋል፡፡ በተለይ ከዚህ ቀደም በሀገራቸው ዕጣ ፈንታ ላይ በቀጥታ የመወሰን እድል ተነፍጓቸው የነበሩ የኅብረተሰብ ክፍሎችን ወደ ባለቤትነት የሚያስጠጋ መሆኑን ወይዘሮ ዳግማዊት ተናግረዋል፡፡ ውሕደቱ አሐዳዊነትን ለመመመለስና ግለሰቦችን ለማንገሥ እንደሆነ የሚናገሩ አካላት መኖራቸውን በማመላከት ውሕደቱ አካታችና በሕግና ሥርዓት የሚመራ መሆኑንም አስታውቀዋል።አደረጃጀቱ የራሱ ማዕከላዊ እና ሥራ አስፈጻሚ ኮሚቴ ያለው መሆኑንና እነዚህ ኮሚቴዎች እንደየሥራ ድርሻቸው በሚወስኑት አግባብ አሠራሩ ተግባራዊ ስለሚደረግ ግለሰቦች ብቻቸውን የሚወስኑበት ሁኔታ እንደማይኖር አስታውቀዋል፡፡ ይልቁንም ብልጽግና ፓርቲ ሁሉንም የኅብረተሰብ ክፍሎች አካታች በመሆኑ የጠቅላይነትን አስተሳሰብ እና አካሄድ እንደሚያስቀር ተናግረዋል፡፡ብልጽግና ፓርቲ የቡድን እና የግለሰብ መብትን ሚዛናዊ አድርጎ የሚያስጠብቅ ስለመሆኑም በማብራሪያቸው አመላክተዋል፡፡ አዲሱ ውሕድ ፓርቲ በፖለቲካዊ፣ ኢኮኖሚያዊ፣ ማኅበራዊ እና በውጭ ግንኙነት ፖሊሲዎች ላይ ያለውን አውንታዊ እሳቤም አስገንዝበዋል፡፡አብዮታዊ ዴሞክራሲ አሁን ላለው ተራማጅ የፖለቲካ ምኅዳር የሚመጥን ባለመሆኑ ሀገራዊ አስተሳሰቦችን ማራመድ የሚያስችል ርዕዮተ ዓለም እንደሚያስፈልግም ተናግረዋል፡፡ ወይዘሮ ዳግማዊት ሞገስ የአማራ ሕዝብ ጥያቄዎች በማዕከላዊ ኮሚቴ እና በሥራ አስፈጻሚ ደረጃ በተደጋጋሚ ሲነሱ እንደነበር አስታውቀዋል፡፡ ቀጣይም የትግል አጀንዳ እንደሚሆኑ ነው የገለጹት፡፡ዶክተር አህመዲን ሙሐመድ ደግሞ የብልጽግና ፓርቲ ዓላማው የበለጸገች ኢትዮጵያን መፍጠር መሆኑን ነው የተናገሩት፡፡ ለዚህም ኅብረ ብሔራዊነት፣ ለዜጎች ክብር መስጠት እና ነጻነትን መሠረት ያደረገ አሰራር ለመፍጠር ምቹ መሆኑን ነው የተናገሩት፡፡ ውሕድ ፓርቲው መላው የኢትዮጵያ ብሔር ብሔረሰቦች እና ሕዝቦችን ተጠቃሚ የሚያደርግ መሆኑንም አብራርተዋል፡፡“መጤ ርዕዮተ ዓለም ለኢትዮጵያ አይጠቅምም” ያሉት ዶክተር አህመዲን ሀገር በቀል ችግሮችን በሀገር በቀል ሀገራዊ አስተሳሰብ ምላሽ ለመስጠት አብዮታዊ ዴሞክራሲን መቀየር እንደሚገባ ተናግረዋል፡፡ ከአብታዊ ዴሞክራሲ አስተሳሰብ ጠቃሚ የሆነውን መውሰድ ተገቢነት እንደሚኖረውም አስገንዝበዋል፡፡